b'\n_START_ARTICLE_\nKrapanj\n_START_PARAGRAPH_\nKrapanj je manj\xc5\xa1i oto\xc4\x8dek z istoimenskim naseljem v jugovzhodnem delu \xc5\xa0ibeni\xc5\xa1kega kanala v srednji Dalmaciji._NEWLINE_Oto\xc4\x8dek, na katerem stoji svetilnik, le\xc5\xbei okoli 4 km vzhodno od Zlarina. Njegova povr\xc5\xa1ina meri 0,356 km\xc2\xb2, dol\xc5\xbeina obalnega pasu je 3,62 km. Najvi\xc5\xa1ja to\xc4\x8dka oto\xc4\x8dka dose\xc5\xbee vi\xc5\xa1ino 7 mnm. Od kopna ga deli okoli 400 m \xc5\xa1irok preliv._NEWLINE_Krapanj, na katerem \xc5\xbeivi okoli 1600 prebivalcev, je najni\xc5\xbeji in najgosteje poseljeni otok v mediteranu. Oto\xc4\x8dek je prete\xc5\xbeno porasel z grmovjem in travo, le severni del je deloma pogozden. Na vzhodni obali oto\xc4\x8dka le\xc5\xbei istoimensko naselje, katerega prebivalci se ukvarjajo s kmetijstvom in nabiranjem spu\xc5\xbeev ter koral. Tradicija spo\xc5\xbevarstva je stara preko 300 let. V edinem naselju na otoku je rafinerija spu\xc5\xbeev in manj\xc5\xa1a brusilnica koral._NEWLINE_Iz pomorske karte je razvidno, da svetilnik, ki stoji na skrajni vzhodni to\xc4\x8dki oto\xc4\x8dka, oddaja svetlobni signal: R Bl 3s.\n_START_SECTION_\nZgodovina\n_START_PARAGRAPH_\nKrapanj je bil v srednjem veku v lasti \xc5\xa1ibeni\xc5\xa1ke \xc5\xa1kofije. Leta 1466 je oto\xc4\x8dek pre\xc5\xa1el v last fran\xc4\x8di\xc5\xa1kanov, ki so postavili samostan in cerkev. Samostan in cerkev so gradili doma\xc4\x8di mojstri v 15. in 16. stoletju. Cerkev je bila dokon\xc4\x8dana 1523, ter 1626 raz\xc5\xa1irjena, zvonik pa so zgradili leta 1907. V \xc4\x8dasu tur\xc5\xa1kih vpadov, od konca 15. stoletja dalje, so se na oto\xc4\x8dek zatekali prebivalci vasi s kopnega.'